Kaukė

Apie filmą žr. Kaukė (filmas).
Kaukė – įtaisas ar aprangos dalis, dėvimas ant veido.

Meninės, pramoginės ir ritualinės kaukės 
Tokia kaukė yra meno dirbinys, žmogaus dėvimas ant veido ir dažniausiai vaizduojantis veidą. Naudojama vaidinimuose, apeigose, estetiniai ir praktiniais tikslais. Kaukė dažniausiai dėvima ant veido srities, tačiau nebūtinai, gali uždengti ir visą ar dalį galvos, ar būti dalis kostiumo.

Seniausia kaukė – Varkos kaukė, kuriai 6000 metų.

Apsauginės kaukės 
Dažnai kaukės naudojamos kaip apsaugos priemonė.

Apsauga nuo atpažinimo 
Veidą dengiančios kaukės dažnai naudojamos tam, kad žmogaus neitų atpažinti iš veido ar nufotografuoti ar kitaip užfiksuoti jo veidą. Tokias kaukes dėvi:
 nusikaltėliai, kad nusikaltimo darymo metu jų neitų atpažinti. Kai kuriose šalyse kaukės dėvėjimas nusikaltimo darymo metu laikomas papildomu nusikaltimu. Neretai nusikaltimu laikomas kaukės dėvėjimas viešose vietose ar demonstracijose. Pvz., Virginijos valstijoje (JAV)  nelegalu, jei vyresnis kaip 16 m. asmuo viešoje vietoje dėvi kaukę. Kitose JAV valstijose kaukės dėvėjimas nelegalus tik tada, kai ketinama atlikti ką nors nelegalaus.
 liudininkai. Kartais teismo posėdžiuose liudininkai dėvi kaukes, jei jų asmenybės atskleidimas gali grėsti jų sveikatai ir/ar gyvybei.
 demonstrantai. Tokiu būdu jie stengiasi išvengti atpažinimo ir galimų represijų. Kartais tokios kaukės naudojamos ir kaip apsauga nuo ašarinių dujų ir panašių priemonių, naudojamų riaušėms malšinti ir demonstrantams vaikyti.

Mechaninė apsauga 

 Senoviškiausios mechaninės apsauginės kaukės – kai kurių šalmų figūriniai antveidžiai, neretai vaizdavę žmonių ar fantastinių būtybių veidus.
 Kai kuriose sporto šakose kaukes dėvi sportininkai, kad apsaugotų veidą. Pavyzdžiui, ledo ritulio vartininkai, fechtuotojai, dažasvydininkai ir pan.
 Suvirintojų kaukės – jos apsaugo veidą nuo žiežirbų, metalo purslų.

Apsauga nuo dujų ir vandens 
 Dujokaukių ir respiratorių kaukės apsaugo veidą nuo dujų ir dūmų, dulkių, užtikrina, kad į kvėpavimo takus patektų kvėpavimui tinkamas oras
 Nardytojų kaukės apsaugo akis nuo vandens (sūraus, užteršto), veidą – nuo šalčio (nardant šaltame vandenyje).

Apsauga nuo šalčio 
 Slidininkų kaukės
 Kareivių žieminės kaukės

Apsauga nuo užsikrėtimo 
 Dujokaukės – naudojamos ir patekus ir biologinio ginklo paveiktą aplinką.
 Chirurgų kaukės – apsaugo operuojamą vietą nuo chirurgo iškvepiamų mikroorganizmų, o patį chirurgą – nuo lašelių ir dulkių, kurie iš operuojamos vietos gali patekti į orą ir būti įkvėpti.
 Stomatologų kaukės (skydeliai) – apsaugo stomatologą nuo purslų ir dulkių, kurie patenką į orą gręžiant, poliruojant. Skysčio pursluose gali būti kraujo, užkrėsto ŽIV ar hepatito virusais arba kitokiais patogeniniais mikroorganizmais.

Tiekimo kaukės 
Tai įtaisai, kurie kitas kaukes primena tik tuo, kad pridengia dalį veido. Jų paskirtis užtikrinti dujų patekimą į kvėpavimo takus.
 Medicininės deguonies kaukės – naudojamos deguoniui tiekti į ligonių, sužeistųjų kvėpavimo takus.
 Pilotų deguonies kaukės – naudoja aukštai skraidančių lėktuvų pilotai.
 Avarinės deguonies kaukės – naudojamos keleiviniuose lėktuvuose.
 Gaivinimo kaukės () – filtruojančios vienakartinės kaukės, apsaugančios dirbtinį kvėpavimą darantį žmogų nuo užkrėstų medžiagų (seilių, vėmalų ir pan.).

Kitokios kaukės 
Kaukėmis vadina ir kitokius dalykus, kurių funkcija nėra dengti ir saugoti veidą.
 Pomirtinė kaukė – ant mirusio žmogaus veido uždedamas storas gipso ar vaško sluoksnis, kuris sustingęs sudaro veido reljefo formą, kurią naudojant galima atlieti gipsines ar metalines veido kopijas.
 Kosmetinė kaukė – ant veido užtepamas kosmetinis preparatas ar mišinys, kuris gerina veido kosmetinę būseną.

Nuorodos 

Aksesuarai
Galvos apdangalai
Speciali apranga